oficiálny preklad
Dohoda 

medzi

vládou Slovenskej republiky a

vládou Čiernohorskej republiky

o rozvojovej spolupráci

Preambula

Vláda Slovenskej republiky a vláda Čiernohorskej republiky ďalej spoločne nazývané ”zmluvné strany”

v duchu priateľských vzťahov medzi obidvoma štátmi,

vedené želaním podporovať vzájomnú spoluprácu a rozvoj, 

uvedomujúc si dôležitosť a význam rozvojovej pomoci, 

sa za účelom naplnenia týchto cieľov dohodli takto: 

Článok 1
Definície pojmov

Na účely tejto dohody znamená: 
a)	”Národný program oficiálnej  rozvojovej pomoci” – hlavný nástroj oficiálnej rozvojovej pomoci Slovenskej republiky poskytovanej príjemcom pomoci schválený vládou Slovenskej republiky
b)	”Finančné prostriedky” – prostriedky alokované v rámci Národného programu oficiálnej rozvojovej pomoci a poskytované príjemcovi
c)	”Poskytovateľ” – Slovenská republika
d)	”Príjemca” – Čiernohorská republika
e)	„Personál“ (zamestnanec, štátny zamestnanec) – občan Slovenskej republiky a súčasne zamestnanec jednotky poskytovateľa zúčastňujúci sa na projektoch poskytovateľa v krajine príjemcu.
Článok 2
Predmet a pôsobnosť dohody

Táto dohoda ustanovuje všeobecné podmienky rozvojovej spolupráce medzi vládou Slovenskou republikou a vládou Čiernohorskej republiky. Tieto podmienky sa uplatňujú na poskytnutie oficiálnej rozvojovej pomoci príjemcovi v rámci Národného programu oficiálnej rozvojovej pomoci Slovenskej republiky. Príjemca zabezpečí efektívne využitie tejto pomoci, prijme potrebné opatrenia na zabránenie zneužitia alebo zadržania finančných prostriedkov poskytnutých v rámci tejto pomoci a garantuje neporušenie podmienok, za ktorých tieto fondy boli poskytnuté.

Článok 3
Príslušné orgány

(1) Orgánmi zmluvných strán príslušnými na vykonávanie tejto dohody sú :

V Slovenskej republike:

Ministerstvo zahraničných vecí 
Hlboká cesta 2 
833 36 Bratislava

V Čiernohorskej republike:

Ministerstvo zahraničných vecí
Stanka Dragojevića 2
81000 Podgorica

(2) 	Akákoľvek komunikácia medzi príslušnými orgánmi v rámci tejto dohody sa bude uskutočňovať v anglickom jazyku.

Článok 4
Financovanie

(1)	Poskytovanie finančných prostriedkov v rámci Národného programu oficiálnej rozvojovej pomoci sa uskutočňuje v súlade s vnútroštátnou legislatívou a predpismi Slovenskej republiky. Rovnaké postupy sa uplatnia aj pri účtovných operáciách súvisiacich s týmito prostriedkami.

(2)	Platby vykonané v rámci tejto dohody budú realizované v oficiálnej mene poskytovateľa.

(3)	Finančné prostriedky, ktoré sú poskytované Slovenskou republikou, alebo ku ktorých poskytovaniu Slovenská republika prispieva, budú použité výlučne na účely dohodnutých projektov/programov a v rámci týchto projektov/programov s výnimkou článku 7, ods. 3 tejto dohody. Finančné prostriedky budú vyplatené iba v súlade s ustanoveniami Finančného memoranda týkajúceho sa príslušných projektov/programov.

Článok 5
Obstaranie tovarov a služieb

(1)	Obstaranie tovarov, prác a služieb sa bude uskutočňovať v súlade s vnútroštátnou legislatívou a právnymi predpismi poskytovateľa.

(2)	Tovary a služby poskytované slovenskými organizáciami v rámci oficiálnej rozvojovej pomoci podľa tejto dohody budú oslobodené od cla, daní a akýchkoľvek iných platieb v krajine príjemcu.

(3)	Tovar zaobstaraný poskytovateľom v rámci tejto dohody sa po skončení projektu/programu stane majetkom Čiernohorskej republiky.

Článok 6
Finančné memorandum

(1)	Výška oficiálnej rozvojovej pomoci a konkrétne podmienky jej poskytnutia, najmä podmienky presunu finančných prostriedkov z účtu Ministerstva zahraničných vecí Slovenskej republiky, predpisy vzťahujúce sa na účtovníctvo a audit, pravidlá pre monitorovanie a podávanie správ, spôsob implementácie projektov/programov a pravidlá pre realokáciu prostriedkov budú dohodnuté vo Finančnom memorande. 

(2)	Finančné memorandum sa musí priamo odvolávať na túto dohodu a podmienky tejto dohody sú pre takéto Finančné memorandum platné, pokiaľ nie je uvedené inak.

Článok 7
Podmienky pre vyslaný personál poskytovateľa

(1)	Čiernohorská republika bude informovať Veľvyslanectvo Slovenskej republiky so sídlom v Srbskej republike akreditované pre Čiernohorskú republiku o každej mimoriadnej situácii alebo o núdzovom stave v krajine. V prípade, že niektorá zo zmluvných strán považuje podobné udalosti za prípad vyššej moci alebo zastáva názor, že by mohli ohroziť implementáciu projektov alebo programov spolupráce, ktorákoľvek zo zmluvných strán môže požiadať bezodkladne o konzultácie. V rámci týchto konzultácií poskytne Čiernohorskej republike informácie o celkových bezpečnostných opatreniach alebo iných obmedzeniach, ktoré sa vzťahujú na osoby, ktoré nie sú občanmi Čiernohorskej republiky.

(2)	Poskytovateľ môže z bezpečnostných dôvodov vydať konkrétne pokyny pre personál. Medzi takéto pokyny možno zaradiť aj príkaz na opustenie Čiernohorskej republiky. Personál, ktorý sa bude riadiť takýmito pokynmi alebo podnikne iné preventívne kroky, ktoré sú za daných okolností primerané, nenesie zodpovednosť za porušenie povinností vyplývajúcich z jeho pracovnej zmluvy.

(3) Náklady, ktoré vzniknú poskytovateľovi na zaistenie bezpečnosti personálu, budú financované z prostriedkov, ktoré Slovenská republika poskytne Čiernohorskej republike ako oficiálnu rozvojovú pomoc.

(4) Čiernohorská republika znáša všetky riziká, ktoré vyplývajú alebo vznikli v súvislosti s aktivitami vykonávanými v rámci tejto dohody. Čiernohorská republika je zodpovedná najmä za riešenie všetkých škôd/sťažností, ktoré podá tretia strana voči Slovenskej republike, proti slovenským oficiálnym inštitúciám alebo proti slovenským predstaviteľom ako aj spoločnostiam, inštitúciám alebo osobám spadajúcim pod túto dohodu, a ktoré vyplývajú z aktivít vykonávaných v rámci tejto dohody alebo takých, ktoré s nimi priamo súvisia.

(5) Čiernohorská republika zaručí pre personál (štátnych zamestnancov, zamestnancov):
a)	bezodkladné vybavenie a vydanie bezplatných víz umožňujúcich viacnásobný vstup, opakovaný vstup a odchod z krajiny počas celej doby ich aktivít/operácií;
b)	slobodný pohyb vo vnútrozemí krajiny a právo vstúpiť do krajiny a opustiť krajinu v rozsahu potrebnom na implementáciu projektu/programu;
c)	bezodkladné vydanie všetkých potrebných povolení alebo licencií, ako je napríklad povolenie na pobyt (residence permit), pracovné povolenie a povolenie na vykonávanie odbornej činnosti, ako aj oslobodenie od imigračných obmedzení a povinnosti registrácie cudzincov po celú dobu platnosti tejto dohody;
d)	oslobodenie od povinnosti slúžiť v ozbrojených silách a vykonávať akékoľvek ďalšie povinné služby, toto oslobodenie sa nevzťahuje na občanov Čiernohorskej republiky;
e)	oslobodenie od dane z príjmu fyzických osôb a akýchkoľvek ďalších priamych daní z funkčných požitkov poskytovaných Ministerstvom zahraničných vecí Slovenskej republiky alebo zamestnávateľom, ktorý sa zaviazal poskytovať služby alebo dodať tovar na základe zmluvy s Ministerstvom zahraničných vecí Slovenskej republiky, buď priamo, alebo ako subdodávateľ;
f)	prístup k službám a zariadeniam zdravotnej starostlivosti na najvyššej úrovni kvality dostupnej v krajine, bez ohľadu na to, či sú verejné alebo súkromné;
g)	možnosti repatriácie počas vnútroštátnych (domácich) alebo medzinárodných kríz, rovnocennými s možnosťami poskytovanými pracovníkom diplomatických misií;
h)	právo na dovoz a spätný vývoz profesionálnych zariadení a tovarov, ktoré personál potrebuje na plnenie svojich úloh, s oslobodením od cla.

(6) Čiernohorská republika môže požiadať o odvolanie alebo o výmenu ktoréhokoľvek pracovníka personálu vyslaného Slovenskou republikou, ktorého prácu alebo správanie považuje za neuspokojivé.

Článok 8
Použitie loga

Pri realizácii ustanovení tejto dohody každá zo zmluvných strán bude používať logo oficiálnej rozvojovej pomoci Slovenskej republiky bez akýchkoľvek predchádzajúcich konzultácií alebo schválenia. 

Článok 9
Výhrady

(1) Finančné prostriedky, poskytnuté príjemcovi z Národného programu oficiálnej rozvojovej pomoci, nesmú byť príjemcom použité na úhradu daní, cla a platieb, ktoré s nimi súvisia. 

(2) V prípade, ak prijímateľ nepoužil finančné prostriedky na účel, na ktorý boli určené, je povinný tieto finančné prostriedky vrátiť poskytovateľovi. Zmluvné strany budú viesť vzájomné konzultácie za účelom nájdenia riešenia pred tým, než poskytovateľ uplatní svoje právo požadovať vrátenie plnej výšky finančných prostriedkov alebo ich časti.

Článok 10
Riešenie sporov

Prípadné spory, ktoré by mohli vzniknúť z výkladu alebo z vykonávania ustanovení tejto dohody, sa budú riešiť cestou vzájomného rokovania medzi zmluvnými stranami.

Článok 11
Záverečné ustanovenia

(1) 	Táto dohoda sa uzatvára na dobu troch rokov.  

(2) 	Táto dohoda podlieha schváleniu v súlade s vnútroštátnymi predpismi oboch zmluvných strán a nadobúda platnosť tridsiatym (30.) dňom odo dňa doručenia neskoršej nóty, ktorou sa zmluvné strany informujú o splnení vnútroštátnych podmienok pre nadobudnutie platnosti takejto dohody.

(3) 	Každá zo zmluvných strán môže túto dohodu vypovedať písomne so šesťmesačnou výpovednou lehotou. 

(4) 	Táto dohoda môže byť menená alebo dopĺňaná na základe vzájomnej dohody zmluvných strán. Zmeny a doplnky musia byť vykonané písomnou formou.

(5) 	Záväzky už plnené, ale ku dňu ukončenia platnosti dohody ešte neukončené, sa budú riadiť jej ustanoveniami až do ich úplného splnenia.

Dané v 	, dňa	, 2007 v dvoch pôvodných vyhotoveniach v anglickom jazyku.

Za vládu Slovenskej republiky	Za vládu Čiernohorskej republiky

			
	Ján Kubiš	Milan Roćen
	minister zahraničných vecí	minister zahraničných vecí 
	Slovenskej republiky	Čiernohorskej republiky